Poledišano Lenyalong: Kamoo le ka Boledišanago ka Mathata
Na ge wena le molekane wa gago le boledišana ka mathata le feleletša le sa kwane go feta ge le be le thoma poledišano ya lena? Ge e ba go le bjalo, le ka kaonefatša boemo bja lena. Lega go le bjalo, sa pele, o swanetše go tseba gore mekgwa ya banna ya go bolela ga e swane le ya basadi. *
Gantši basadi ba rata go bolela ka bothata pele ba ka kwa tharollo. Ge e le gabotse, ka dinako tše dingwe go fo bolela e ba yona tharollo ya bothata.
“Ke ikwa gakaone ge ke ntšhitše sa mafahleng gomme ke tseba gore monna wa ka o a nkwešiša. Ke ikwa gakaone kudu ka morago ga ge ke boletše—gantši seo se direga ka morago ga metsotswana re boledišane.”—Sirppa. *
“Ga ke kgone go lebala ka bothata bjoo ge e ba ke sa hwetše sebaka sa go hlalosetša monna wa ka ka tsela yeo ke tlogago ke ikwa ka yona. Ke ikwa ke imologile ge nka bolela ka bothata.”—Ae-Jin.
“Go bjalo ka ge eka ke mošomo wa maphodisa. Ge ke le gare ke bolela, ke sekaseka kgato e nngwe le e nngwe ya bothata gomme ke leka go hwetša modu wa bjona.”—Lurdes.
Banna ba sekametše tabeng ya go nagana ka ditharollo. Seo se a kwagala ka ge go lokiša dilo go dira gore monna a ikwe a na le mohola. Go nea ditharollo ke tsela ya monna ya go bontšha mosadi wa gagwe gore a ka ithekga ka yena ge a nyaka thušo. Ka gona banna ba a gakanega ge ditharollo tšeo ba di neago di sa amogelwe. Monna yo a bitšwago Kirk o re: “Ga ke kwešiše gore o ka bolela bjang ka bothata mola o sa nyake tharollo!”
Eupša puku ya The Seven Principles for Making Marriage Work e lemoša ka gore “kwešišo e swanetše go tla pele ga tharollo. Pele o ka šišinya tharollo, o swanetše o tsebiše molekane wa gago gore o tloga o bona le go kwešiša seo a lebeletšanego le sona. Gantši ga se gore molekane wa gago o kgopela tharollo—o fo nyaka go theetšwa.”
Bakeng sa banna: Itlwaetše go theetša ka kelohloko. Monna yo a bitšwago Tomás o re: “Ka dinako tše dingwe ka morago ga gore ke theetše ke ipotša gore, ‘Seo ga se a hola ka selo.’ Eupša gantši e ba e le sona seo mosadi wa ka a se hlokago—go theetšwa.” Monna yo a bitšwago Stephen le yena o dumelelana le seo. O re: “Ke hwetša go le kaone kudu go tlogela mosadi wa ka a ntšha sa mafahleng ntle le go mo tsena ganong. Gantši ge a fetša o mpotša gore o ikwa a le kaone kudu.”
Leka se: Nakong e tlago ge o boledišana le mosadi wa gago ka bothata bjo itšego, phema go lekega go nea keletšo o sa kgopelwa. Mo lebelele ka mahlong gomme o theetše ka kelohloko seo a se bolelago. Dumelelana le yena ka hlogo. Hlalosa ka boripana seo a se bolelago go bontšha gore o a mo kwa. Monna yo a bitšwago Charles o re: “Ka dinako tše dingwe mosadi wa ka o fo nyaka go tseba gore ke a mo kwešiša le gore ke ema le yena.” Molao wa motheo wa Beibele: Jakobo 1:19.
Bakeng sa basadi: Botša monna wa gago seo o nyakago a se dira. Mosadi yo a bitšwago Eleni o re: “Re ka letela gore balekane ba rena ba tsebe seo re se nyakago, eupša ka dinako tše dingwe re swanetše go ba hlalosetša seo re se nyakago.” Mosadi yo a bitšwago Ynez o šišinya mokgwa o latelago: “Nka re, ‘Go na le selo seo se ntshwenyago seo nka ratago gore o ntheetše ge ke go hlalosetša sona. Ga ke nyake gore o se rarolle eupša ke nyaka feela gore o kwešiše kamoo ke ikwago ka gona.’”
Leka se: Ge monna wa gago a akgofela go go nea tharollo ya bothata, o se ke wa phetha ka gore ga a go naganele. Go ka direga gore o leka go go thuša. Mosadi yo a bitšwago Ester o re: “Go e na le gore ke tenege, ke leka go kwešiša gore monna wa ka o na le taba le nna e bile o nyaka go ntheetša eupša ke feela gore o nyaka go nthuša.”—Molao wa motheo wa Beibele: Baroma 12:10.
Bakeng sa bobedi bja lena: Re rata go swara ba bangwe ka tsela yeo re nyakago go swarwa ka yona. Lega go le bjalo, e le gore le atlege ge le boledišana ka mathata, o swanetše go ela hloko tsela yeo molekane wa gago a nyakago gore o mo sware ka yona. (1 Bakorinthe 10:24) Monna yo a bitšwago Miguel o bea ditaba ka tsela ye, o re: “Ge e ba o le monna yo a nyetšego, ikemišetše go theetša. Ge e ba o le mosadi yo a nyetšwego, ikemišetše go fela o theetša ditharollo. Ge e ba bobedi bja lena le ka ikemišetša go ba le tekatekano, le tla holega ka moka ga lena.”—Molao wa motheo wa Beibele: 1 Petro 3:8.
^ par. 4 Mekgwa yeo re tla e hlalosago mo e ka no se šome go banna le basadi ka moka bao ba lego lenyalong. Lega go le bjalo, melao ya motheo yeo e ahlaahlwago sehlogong se e ka thuša yo mongwe le yo mongwe yo a lego lenyalong gore a kwešiše le go boledišana le molekane wa gagwe gabotse.
‘Akgofela go kwa, o diege go bolela.’—Jakobo 1:19.
“Le naganeng go swana, le kwelane bohloko.”—1 Petro 3:8.
NA KE NAKO E SWANETŠEGO?
Beibele e re: “Lentšu leo le bolelwago ka nako e swanetšego ke le lebotse gakaakang!” (Diema 15:23) Ke therešo gore le lentšu leo le bolelwago ka nako e sa swanelago ga le kgahliše.
“Go se be šedi go sepedišana le go se be le dipoledišano tše dibotse.”—Sirppa.
“Le se ke la boledišana ka ditaba tše dikgolo mola yo mongwe a lapile goba a swerwe ke tlala.”—Julia.
“Ka letšatši le lengwe ke ile ka thoma go bolela ka bothata bja ka ge monna wa ka a sa tšwa go fihla gae. Ke ile ka kgaotša gare ga lefoko gomme ka lemoga kamoo ke swanetšego go ba ke mo tenne e bile ke mo lapišitše ka gona! Ke ile ka botša monna wa ka gore ke tla feleletša go bolela ge re feditše go lalela. O ile a nteboga, gomme ge re tšwetša pele poledišano ya rena, bobedi bja rena re be re kwešišana e bile re išitše maswafo fase.”—Lurdes.